SKRIFTLIG FORESPØRGSEL P-0604/00

af Mario Mauro (PPE-DE) til Kommissionen

(25. februar 2000)

Om: Budgetpost B7-6000

1. Kan Kommissionen bringe en oversigt over alle de projekter, der er blevet godkendt i forbindelse med ovennævnte budgetpost i 1998 og 1999?

2. Kan Kommissionen bringe en oversigt over alle de projekter, der har modtaget finansiering i forbindelse med ovennævnte budgetpost i 1998 og 1999?

3. Kan Kommissionen oplyse om frister og øvrige detaljer i forbindelse med udvælgelsen af de projekter, der er indsendt som svar på den nævnte budgetpost?

4. Kan Kommissionen desuden give oplysninger om situationen for projektet med titlen Forbedring af de sanitære forhold i 24 landsbyer i Daloa Stift Côte d'Ivoire, der er fremsendt den 7. marts 1998 og klassificeret som ONG/PVD/1998/IT, og om, hvorfor de personer, der står bag projektet, endnu ikke har fået svar på deres skrivelse til Kommissionen af 7. maj 1999?

Svar afgivet på Kommissionens vegne af Poul Nielson

(30. marts 2000)

Kommissionen fremsender lister over alle de projekter, der er indgivet i henhold til denne budgetpost for årene 1998 og 1999, og alle de projekter, der har modtaget finansiering, til det ærede medlem og til Europa-Parlamentets Generalsekretariat.

Kommissionen forsøger at overholde den frist på seks måneder for afgørelser om projekter, der er fastlagt i Rådets forordning nr. 1658 af 17. juli 1998. I løbet af år 2000 vil der blive gennemført nye forvaltningsbestemmelser, så man kan sikre overholdelsen af nævnte frist på seks måneder.

I de seneste år har dette imidlertid ikke været muligt som følge af det store antal projekter, Kommissionen har modtaget, og de utilstrækkelige personaleressourcer. Endvidere kræver de fleste ngo-forslag en yderligere dialog, efter at Kommissionen har modtaget kommentarer og forslag fra delegationerne, fra kontorerne, der er ansvarlige for de geografiske områder og fra de faglige eksperter, og disse kommentarer og forslag kan medføre yderligere forsinkelser.

Tidligere foregik udvælgelsesproceduren på grundlag af en vurdering af hvert enkelt projekt, der blev foretaget af delegationen, af det for det geografiske område ansvarlige kontor og af de faglige eksperter. Der blev så truffet afgørelse om at godkende eller forkaste projektet på grundlag af disse vurderinger. I visse tilfælde forkastes et projekt, fordi den pågældende ngo helt klart ikke er støtteberettiget, eller fordi projektet helt klart ikke opfylder de generelle betingelser for samfinansiering.

I januar 2000 vedtog Kommissionen en række nye generelle betingelser for samfinansiering. Fremover vil Kommissionen under anvendelse af henstillingerne i sin vademecum om forvaltning af bistanden anvende metoden med indkaldelse af forslag kombineret med etablering af udvælgelsesudvalg. Dog vil rådspørgningen af delegationer og de for de geografiske områder ansvarlige kontorer fortsat spille en væsentlig rolle.

For øjeblikket ligger Kommissionen inde med ca. 926 projekter, der er overført fra 1999, og som repræsenterer et beløb på 317,6 mio. EUR. Det er hensigten at behandle disse i første halvdel af år 2000. De trufne afgørelser vil blive efterprøvet af udvælgelsesudvalg i før-udvælgelsesfasen og den endelige udvælgelsesfase, efter at der har fundet samråd sted med delegationerne og de for de geografiske områder ansvarlige kontorer. Det projekt, der henvises til (ONG/PVD/1998/258), er ved at blive vurderet, men det måtte overføres fra 1999 som følge af mangel på midler. Der vil blive truffet afgørelse om det i første halvdel af år 2000.

Ngo'erne holdes fuldt informeret om den løbende forvaltning af den pågældende budgetpost via Kommissionens eget, for nylig etablerede, netsted for ngo'er (europa.eu.int/comm/development) og gennem ngo'ernes kontaktudvalg og dettes nationale repræsentanter.